《送春》
宋代·郭印

春色忽随流水去，人间谁解绊风光。
一声杜宇乾坤隘，万点飞花日月忙。
道阻岂能游上苑，年衰无复梦幽塘。
蜂情蝶意都萧索，难化吾心一寸刚。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。